Wévélasyon 1
1Mi vizyon-an Bondyé bay Jézi Kwi pou'y té moutwé sé sèvant li-a sé bagay-la ki ni pou fèt touswit-la. Sé Jézi Kwi menm ki té voyé nanj li koté sèvant li Jan pou'y té moutwé'y sé bagay sala. 2Jan di tout sé vizyon-an i té wè-a. I ja ékwi pawòl Bondyé, èk Jézi Kwi menm moutwé'y sé pawòl sala sé lavéwité. 3Pa dé bon i bon pou moun-an ki li liv sala. Pa dé bon i bon pou tout moun ki kouté sé pawòl sala ki sòti an bouch Bondyé-a, èk pou tout moun ki obéyi tout sa ki ékwi an liv sala! Tan-an ka vini touswit lè sé bagay sala kay fèt.
Jan Voyé Bonjou Bay Sèt Légliz
4Sé mwen Jan ki ka ékwi liv sala bay zòt, sé moun Bondyé-a ki an sèt légliz-la an Écha. Mwen ka pwédyé pou zòt sa wisivwè lagwas èk lapé ki ka sòti an Bondyé ki vivan atjwèlman, èk ki té vivan dépi avan anyen té fèt, èk sé li ki kay viwé an latè-a ankò. Sé bennédiksyon sala ka sòti an sèt lèspwi-a ki an pwézans Bondyé koté i asid ka kondwi kon wa. 5Èk sé bennédiksyon sala ka sòti an Jézi Kwi tou, moun-an ou sa toujou apiyé anlè'y-la. Sé li ki ka palé lavéwité-a konsèné Bondyé. Sé li pwèmyé Bondyé wésisité. Sé li ki ka kondwi tout wa ki an latè-a.
I enmen nou, èk san'y koulé pou lapéti nou pou'y té sa chapé nou anba pouvwa péché. 6I fè nou vini an konpanni moun ki anba kondwit li, èk i fè nou vini pwèt pou Bondyé pou nou sa sèvi Papa'y Bondyé. Sé pou tout moun lévé non Jézi Kwi èk di ki otan pouvwa i ni pou tout tan èk pou tout tan! Amèn.
7Gadé! Mi, i ka vini asou nwaj-la, èk tout moun kay wè'y, jis sé moun-an ki pèsé'y-la. Tout moun ki an latè-a kay an lapenn èk yo kay pléwé lè yo kay wè'y. Épi sé kon sa i kay fèt pou vwé. Amèn!
8"Sé mwen ki Alfa épi Oméga, sé mwen ki koumansman tout bagay èk sé mwen ki finisman tout bagay. Sé mwen ki vivan atjwèlman, ki té vivan dépi avan anyen té fèt, épi sé mwen ki kay viwé an latè-a ankò." Sé Bondyé Senyè-a ki ni tout pouvwa-a ki di sa.
Jan Wè Jézi Kwi Adan An Vizyon
9Mwen Jan sé fwè'w, èk nou ka soufè ansanm pou lapéti Jézi Kwi. Nou ka doubout fò èk pasyans, paski nou sé moun Jézi Kwi ka kondwi. Yo awété mwen èk yo mété mwen anlè lilèt-la yo ka kwiyé Patmòs-la pou lapéti pawòl Bondyé mwen té ka pwéché. Jézi Kwi menm moutwé nou sé pawòl sala sé lavéwité. 10Asou jou Senyè-a, Lèspwi Bondyé vini anlè mwen, èk mwen tann on gwo vwa dèyè mwen, èk vwa sala té menm kon on twonpèt ki té ka kòné. 11I di mwen, "Sé bagay sala ou ka wè-a, ékwi yo adan an liv épi voyé'y bay sé moun Bondyé-a ki an sé légliz-la ki an sèt vil Écha-a. Sèt vil sala sé Èfésòs, Smèna, Pèganmòs, Tayatayra, Sadis, Filadèlfiya épi Léyodisiya."
12Lè mwen tounen pou mwen wè kilès ki té ka palé-a, mwen wè sèt lanp lò doubout atè-a. 13La té ni an moun anpami sé lanp sala ki té ka sanm an nonm. I té ni an lonng had anlè'y ki ka wivé jis an dé pyé'y, épi i té ni an sanng lò oliwon lèstonmak li. 14Èk pa dé blan chivé nonm sala té blan! I té blan kon koton! Dé zyé'y té ka limen menm kon flanm difé, 15èk dé pyé'y té ka kléwé menm kon tjwiv. Lè i palé, vwa'y té menm kon an lawivyè gwo, 16èk i té ni sèt étwal an lanmen dwèt li, èk an sab dé lanm té ka sòti an bouch li. Fidji'y té ka kléwé menm kon sòlèy midi.
17Lè mwen wè'y la, mwen tonbé ajounou an pyé'y èk mwen bésé tèt mwen atè menm kon an moun ki mò. I mété lanmen dwèt li anlè mwen èk i di mwen, "Pa pè! Sé mwen ki pwèmyé èk sé mwen ki dènyé. 18Mwen sé moun-an ki vivan-an! Mwen té mò, mé gadé, atjwèlman mwen vivan pou tout tan. Sé mwen ki ni pouvwa anlè lanmò èk sé mwen ki ni laklé-a koté sé mò-a fèmé-a."
19Bon, ékwi tout sé bagay-la ou ja wè-a adan on liv. Ékwi sé bagay-la ki ka fèt atjwèlman-an èk sa ki kay fèt an tan ki pou vini. 20Èk kité mwen di'w sigwé sèt étwal-la ou wè mwen ni an lanmen dwèt mwen-an, èk sèt lanp lò-a. Sèt étwal-la sé sèt nanj-lan mwen mété pou véyé sèt légliz-la ki an Écha-a, èk sèt lanp lò-a sé sèt légliz-la.